Komission tiedonanto neuvostolle ja Euroopan parlamentille - Kertomus mustanmeren synergian ensimmäisestä täytäntöönpanovuodesta /* KOM/2008/0391 lopull. */





FI Bryssel 19.6.2008 KOM(2008) 391 lopullinen KOMISSION TIEDONANTO NEUVOSTOLLE JA EUROOPAN PARLAMENTILLE KERTOMUS MUSTANMEREN SYNERGIAN ENSIMMÄISESTÄ TÄYTÄNTÖÖNPANOVUODESTA KOMISSION TIEDONANTO NEUVOSTOLLE JA EUROOPAN PARLAMENTILLE KERTOMUS MUSTANMEREN SYNERGIAN ENSIMMÄISESTÄ TÄYTÄNTÖÖNPANOVUODESTA 1. Johdanto Neuvosto antoi toukokuussa 2007 päätelmät komission tiedonannosta ”Mustanmeren synergia – Uusi alueellinen yhteistyöhanke” [1]. Se kehotti tulevia puheenjohtajavaltioita ja Euroopan komissiota jatkamaan työtä, jonka tavoitteena on EU:n tehostettu ja johdonmukainen sitoutuminen Mustanmeren alueella ja alueeseen [2]. Ottaen huomioon Mustanmeren alueen strategisen merkityksen EU:lle neuvosto pyysi komissiota tekemään vuoden 2008 alkupuoliskolla Mustanmeren synergia-aloitetta koskevan selvityksen. Mustanmeren synergiasta on keskusteltu useaan otteeseen asiaa käsittelevässä neuvoston työryhmässä Portugalin ja Slovenian puheenjohtajakausilla. Näin ollen jäsenvaltioilla ja komissiolla on ollut runsaasti tilaisuuksia tarkastella sen kehitystä. Euroopan parlamentti on antanut mietinnön Mustanmeren synergiasta [3]. Se korostaa, että EU:n on keskityttävä muutamaan päätavoitteeseen ja vältettävä toimien hajanaisuutta ja päällekkäisyyttä. Euroopan parlamentti katsoo myös, että johdonmukaisen, tehokkaan ja tuloksiin suuntautuvan aluepoliittisen lähestymistavan hyväksyminen edellyttää sitä, että EU ottaa tiedonannon jälkeen lisää vakaita askeleita, joilla edistetään tälle alueelle sopivaa todellista alueellista ulottuvuutta. Se katsoo, että Mustanmeren alueella sijaitsevat EU:n jäsenvaltiot eli Romania, Bulgaria ja Kreikka voivat ja niiden pitäisi näyttää mallia alueen kanssa ja alueella tehtävän yhteistyön tehostamisessa. Alueiden komitea hyväksyi lausunnon Mustanmeren synergiasta täysistunnossaan 6.–7. helmikuuta 2008 [4]. Komission pyynnöstä talous- ja sosiaalikomitea laatii parhaillaan valmistelevaa lausuntoa Mustanmeren synergiaa koskevasta vuoden 2007 tiedonannosta. Tässä Mustanmeren synergian ensimmäistä täytäntöönpanovuotta koskevassa kertomuksessa kuvaillaan edistystä, jota on saavutettu tähän mennessä vuoden 2007 tiedonannossa asetettujen tehtävien toteuttamisessa. Lisäksi kertomuksessa selvitetään kontakteja ja keskusteluja Mustanmeren alueen kumppaneiden kanssa. Nämä kontaktit ja keskustelut ovat johtaneet synergian lanseeraamiseen ja hyväksymiseen yhteisenä hankkeena ja useiden tulevaisuuteen suuntautuvien ehdotusten esittämiseen. Mustanmeren synergia-aloite täydentää Euroopan naapuruuspolitiikkaa, Turkkia koskevaa laajentumispolitiikkaa ja strategista kumppanuutta Venäjän federaation kanssa. 2. Edistyminen konkreettisten tehtävien toteuttamisessa Vuoden 2007 tiedonannossa asetettiin ala- ja aihekohtaisia konkreettisia tavoitteita ja tehtäviä. Komissio on alkanut toteuttaa suurinta osaa tehtävistä. 2.1. Ympäristö Komissio tarkastelee parhaillaan edellytyksiä Euroopan yhteisön liittymiselle Mustanmeren suojelemista pilaantumiselta koskevaan yleissopimukseen. Se on tukenut tutkimuksia liittymisen edellyttämistä oikeudellisista muutoksista. Tätä kysymystä käsitellään todennäköisesti lokakuussa 2008 Kiovassa järjestettävässä yleissopimuksen ministerikokouksessa. Bukarestin yleissopimuksen täysjäsenyys on erityisen merkittävä juuri hyväksytyn meristrategian puitedirektiivin kannalta. Tämä puitedirektiivi perustuu pitkälti alueelliseen yhteistyöhön, meriä koskevat alueelliset yleissopimukset mukaan luettuina. Tällä hetkellä tarkastellaan myös sitä, olisiko DABLAS-työryhmän [5] lähestymistapaa mahdollista soveltaa muilla ympäristöaloilla, joista jätehuolto vaikuttaa lupaavimmalta alalta. Lisäksi komissio on käynnistänyt hankkeen, jonka tarkoituksena on työryhmän toiminnan jatkaminen ja tehostaminen. Tämän seurauksena DABLAS-sihteeristö tarjoaa tulevaisuudessa palveluja koko DABLAS-alueelle samoin kuin suoraa taloudellista tukea joen valuma-alueen hoitoa koskeville hankkeille. Komissio käynnistää pian ilmastonmuutosta koskevan teknisen avun hankkeen, joka käsittää myös Mustanmeren alueen. Hankkeen pääasiallisena tavoitteena on parantaa valmiuksia Kioton pöytäkirjan täytäntöönpanemiseksi ja vuoden 2012 jälkeistä sopimusta koskeviin kansainvälisiin neuvotteluihin osallistumiseksi. Parhaillaan käydään kumppaneiden kanssa neuvotteluja alueellisista toimista, joilla voidaan vastata ilmastonmuutokseen. 2.2. Meripolitiikka ja kalastus Hiljattain hyväksytyn Euroopan unionin yhdennetyn meripolitiikan [6] puitteissa komissio edistää valtion offshore-toiminnasta vastaavien kansallisten viranomaisten välisen yhteistyön parantamista myös Mustanmeren läntisellä alueella. Tämä tapahtuu perustamalla yhdennetty merenkulun valvontajärjestelmien verkosto. Tässä yhteydessä komissio tarkastelee myös mahdollisuutta laajentaa tämä verkosto muihin Mustanmeren rannikkovaltioihin, jotka eivät kuulu EU:hun. Mustanmeren maat ovat jo määritelleet yksinomaisia talousvyöhykkeitä ja valmistelevat parhaillaan rannikkoalueiden yhdennettyä käyttöä ja hoitoa koskevaa alueellista strategiaa. Komissio laatii vuoden 2008 loppuun mennessä etenemissuunnitelman helpottaakseen merialuesuunnittelua. Mustanmeren alueen jäsenvaltioita kannustetaan pohtimaan merialuesuunnittelua ja ottamaan oppia muiden jäsenvaltioiden kokemuksista. Komissio on parhaillaan perustamassa Euroopan meripoliittista seurantakeskusta ja tietoverkkoa, joka koskee kaikkia merialueita, Mustameri mukaan lukien. EU:n kalastuksenhoitotoimenpiteistä säädetään neuvoston asetuksessa, jossa vahvistetaan Mustanmeren kalastusmahdollisuudet ja tiettyjä kalakantoja koskevat ehdot vuonna 2008. Nämä toimenpiteet koskevat ainoastaan Bulgariaa ja Romaniaa. Kalastuksenhoidon ja ekosysteemin huomioon ottavan lähestymistavan on kuitenkin koskettava kaikkia Mustanmeren ympärillä sijaitsevia maita. Sen vuoksi komissio tarkastelee parhaillaan vaihtoehtoja kalastuksenhoitoa koskevan alueellisen yhteistyön käynnistämiseksi. Tämän tarkastelun tuloksista ja konkreettisista ehdotuksista kuullaan jäsenvaltioita ja Mustanmeren rannikkovaltioita. 2.3. Energia Mustanmeren alueella on edistytty hyvin olemassa olevien välineiden ja resurssien käyttöönotossa. Moldovan tasavalta, Turkki ja Ukraina ovat vahvistaneet, että ne aikovat aloittaa muodolliset neuvottelut liittymisestä energiayhteisön perustamissopimukseen. Tämä sopimus edellyttää yhteisön sähkö- ja kaasualoja koskevan säännöstön täytäntöönpanoa. Georgialle myönnettiin joulukuussa 2007 tarkkailijan asema. Energiainfrastruktuurien osalta komissio on tukenut toteutettavuustutkimusta, joka koskee Kaspianmeren ja Mustanmeren alueen yhdistävää kaasulinjaa. Kyseisessä tutkimuksessa tarkastellaan kaikkia kuljetusvaihtoehtoja (kuljetukset putkijohdoissa ja muut kuljetukset). 2.4. Liikenne Komissio on ryhtynyt rationalisoimaan liikennealan yhteistyöhankkeita. Se on aloittanut tunnustelevat neuvottelut alueen maiden kanssa Euroopan laajuisten liikenneverkkojen laajentamisesta. Tässä yhteydessä olisi mahdollista valmistella TRACECA-rakenteiden [7] käyttöä kaakkoisakselin institutionaalisena kehyksenä. Komissio valmistelee parhaillaan yhdessä TRACECA-maiden kanssa vuoden 2008 lopussa järjestettävää liikenneministereiden kokousta, jossa saatetaan tehdä asiasta päätökset. Komissio on kiinnittänyt enemmän huomiota meriliikenteen turvallisuuteen, kuten lukuisat asiaa käsittelevät hankkeet osoittavat. Lisäksi se on ryhtynyt soveltamaan TRACECA-ohjelmaan läheisesti liittyvää merten moottoriteiden käsitettä Mustallamerellä. Yhteisen ilmailualueen laajentamista Mustanmeren valtioihin valmistellaan parhaillaan. Tässä yhteydessä parannetaan turvallisuusvalvontaa ja vahvistetaan siviili-ilmailualan viranomaisia. 2.5. Liikkuvuuden hallinta ja turvallisuuden parantaminen Maahanmuuttoa koskevasta kokonaisvaltaisesta lähestymistavasta kesäkuussa 2007 annetuissa Eurooppa-neuvoston päätelmissä hyväksyttiin useita ensisijaisia toimia, joihin sisältyy maahanmuuttoa käsittelevän yhteistyöfoorumin perustaminen Mustanmeren alueella. Huhtikuussa 2008 EU päätti perustaa tämän foorumin, johon osallistuvat jäsenvaltiot, EU:n virastot, Mustanmeren reunavaltiot ja alueelliset järjestöt. Foorumin tavoitteena on maahanmuuttoa koskevan vuoropuhelun kohdistaminen ja vahvistaminen sekä jäsenvaltioiden ja alueen maiden välisen ja alueen maiden keskinäisen käytännön yhteistyön parantaminen. Burgasin Mustanmeren koordinointikeskuksen jatkokehityksen rahoittamista koskevat suunnitelmat ovat edenneet pitkälle [8]. Kunkin Mustanmeren valtion odotetaan perustavan kansallisen keskuksen, joka toimittaa tietoja koordinointikeskukselle / vaihtaa tietoja sen kautta. Komissio osallistuu kahden hankkeen rahoitukseen. Näissä hankkeissa on kyse ihmiskaupan torjunnasta työmarkkinapohjaisilla toimenpiteillä ja poliisitoimenpiteillä. 2.6. Tutkimus-, tiede- ja koulutusalan verkostot Komissio on tukenut institutionaalista yhteistyötä ja rakenteellisia uudistuksia korkea-asteen koulutuksessa Tempus-ohjelman kautta. Mustanmeren alueellinen yhteistyö korkea-asteen koulutuksen alalla hyötyy ohjelman uudesta vaiheesta, jossa asetetaan etusijalle useita maita koskevat hankkeet. Korkea-asteen koulutuksen alan yhteistyötä ja akateemista liikkuvuutta edistetään edelleen Erasmus Mundus -ohjelman kautta. Mustanmeren verkottumishankkeessa, jonka rahoitus hyväksyttiin vuonna 2007, perustetaan alueellinen tutkimus- ja koulutusalan verkosto, joka on liitetty laajakaistaiseen yleiseurooppalaiseen GÉANT2-tutkimusverkostoon. Tämä lippulaivahanke on lajissaan suurin Mustanmeren alueella. Komissio tukee myös alueellista tiedealan yhteistyötä esimerkiksi tammikuussa 2008 käynnistetyn INCONet EECA -hankkeen kautta. 2.7. Työllisyys- ja sosiaaliasiat Alueellisen tason toimintaa on juuri aloitettu. Toiminta koskee joko Mustanmeren alueen erityiskysymyksiä (kuten vuonna 2008 järjestettävä sosiaalista vuoropuhelua koskeva seminaari) tai laajempia aihealueita (kuten sukupuolten tasa-arvoa käsittelevä seminaari marraskuussa 2007). 2.8. Kauppa EU on kannustanut edelleen vapauttamaan Mustanmeren alueellista kauppaa, ja se on tukenut tässä yhteydessä erityisesti kumppanimaiden pyrkimyksiä liittyä WTO:hon. 2.9. Demokratia, ihmisoikeuksien kunnioittaminen ja hyvä hallinto Mustanmeren synergia-aloitteen puitteissa järjestettävistä ihmisoikeuskysymyksiä käsittelevistä kansalaisyhteiskunnan seminaareista ensimmäinen pidettiin toukokuussa 2008 Moldovan tasavallassa. Tilaisuudessa esiteltiin sananvapauden standardeja kansalaisyhteiskunnan näkökulmasta. Osallistujiin kuului valtion virkamiehiä ja kansalaisyhteiskunnan jäseniä Mustanmeren maista. Seminaarissa laadittiin hallituksille sananvapautta koskevia suosituksia. 2.10. ”Lukkiutuneet” konfliktit Komissio on edelleen puolustanut EU:n aktiivista roolia näiden konfliktien taustalla olevien syiden poistamisessa, esimerkiksi Mustanmeren alueellisten rakenteiden puitteissa. Huomiota on kiinnitetty luottamusta lisäävien toimien edistämiseen myös laajemmassa alueellisessa yhteydessä, mukaan lukien yhteistyöohjelmat, joiden nimenomaisena tarkoituksena on saattaa vastapuolet yhteen. 3. Rajat ylittävä yhteistyö ja yhteistyö kansalaisyhteiskunnan kanssa Eurooppalaisen naapuruuden ja kumppanuuden välineen puitteissa kannustetaan rajat ylittävillä yhteistyöohjelmilla naapurialueiden paikallisviranomaisia tekemään yhteistyötä yhteisiin haasteisiin vastaamiseksi. Lisäksi ne edistävät ihmisten välisiä yhteyksiä. Mustaamerta koskeva rajat ylittävä yhteistyöohjelma on käynnistysvaiheessa. Osapuolet, jotka edustavat 10 valtion [9] kansallisia ja alueellisia viranomaisia, ovat laatineet yhteisen toimintaohjelman. Ohjelman määrärahat ovat 17,5 miljoonaa euroa [10]. Ensimmäiset ehdotuspyynnöt on tarkoitus julkaista vuoden 2008 loppuun mennessä. Romanian, Moldovan ja Ukrainan rajat ylittävä yhteistyöohjelma kattaa Mustanmeren luoteisrannikon, ja sen määrärahat ovat 126 miljoonaa euroa. Ohjelman toteuttamisen odotetaan alkavan syksyllä 2008. Mustanmeren foorumissa [11] kiinnitetään yhä enemmän huomiota kansalaisyhteiskuntaan. Siihen liittyvät ensimmäiset kansalaisyhteiskuntaa koskevat toimet on jo toteutettu. Mustanmeren synergia on herättänyt runsaasti kansalaisjärjestöjen kiinnostusta. Odessassa kokoontui 7. helmikuuta 2008 yhteensä 29:n ympäristöalalla toimivan kansalaisjärjestön liittoutuma, joka antoi kannanoton nimeltä ”Greening the Black Sea Synergy”. 4. Tuki Vuonna 2007 eurooppalaisen naapuruuden ja kumppanuuden välineen (ENPI) ja liittymistä valmistelevan tukivälineen nojalla sidottiin 837 miljoonan euron määrärahat Mustanmeren alueen seitsemälle EU:n ulkopuoliselle maalle. (Yksityiskohtaiset tiedot liitteessä.) Lisäksi juuri perustettu naapuruuspolitiikan investointiväline tarjoaa mahdollisuuden yhdistää yhteisön ja jäsenvaltioiden avustuksia. Nämä varat voivat myös houkutella Euroopan julkisia rahoituslaitoksia myöntämään enemmän lainarahoitusta investointeihin naapurimaissa, Mustanmeren alue mukaan luettuna. Naapuruuspolitiikan investointivälineen avulla on helpompi saada lisärahoitusta ensisijaisiin hankkeisiin ja sillä voidaan siten tukea myös Mustanmeren alueellisia yhteistyöhankkeita. 5. Muut yhteistyömuodot kumppanimaiden sekä alueellisten ja kansainvälisten järjestöjen kanssa Kaikki Mustanmeren maat ovat osallistuneet Mustanmeren synergiaa koskeviin neuvotteluihin. Puheenjohtajavaltiot ja komissio ovat kuulleet niitä useaan otteeseen eri tavoin. Euroopan unionin ja Mustanmeren taloudellisen yhteistyön järjestön (BSEC) [12] väliset suhteet ovat kehittyneet nopeasti viime aikoina. Komissio sai kesäkuussa 2007 tarkkailijan aseman BSEC:ssä. EU:n puheenjohtajavaltion, tulevan puheenjohtajavaltion ja komission edustajat tapasivat BSEC-maiden ulkoministerit työaamiaisella Kiovassa helmikuussa 2008. Laajennettu BSEC-troikka kokoontui kolmesti asiaa käsittelevän neuvoston työryhmän kanssa. Komission edustajat osallistuivat kaikkiin BSEC:n korkean tason kokouksiin ja BSEC:n työryhmien toimintaan. 6. Kiovassa 14. helmikuuta 2008 järjestetty ulkoministerikokous Euroopan unionin aloitteesta järjestettiin ulkoministerikokous, johon osallistuivat alueelliset kumppanit, EU:n jäsenvaltiot ja EU:n toimielimet. Kokouksessa Mustanmeren synergia lanseerattiin yhteisenä hankkeena. Osallistujat antoivat yhteisen lausunnon [13]. Tässä lausunnossa Mustanmeren synergia otetaan innostuneesti vastaan ja todetaan, että Euroopan unionin suurempi osallistuminen voi parantaa Mustanmeren alueellisen yhteistyön potentiaalia. Mustanmeren synergia hyötyy Euroopan naapuruuspolitiikasta ja muista politiikoista, joita EU harjoittaa suhteissaan alueen maihin. EU:n Mustanmeren alueelliselle yhteistyölle myöntämän tuen tavoitteena on tuottaa käsin kosketeltavia tuloksia useilla ensisijaisilla aloilla, erityisesti energian, liikenteen, viestinnän, kaupan, ympäristön, meripolitiikan, kalastuksen, maahanmuuton, lainvalvonnan ja järjestäytyneen rikollisuuden torjunnan aloilla. Lausunnossa todetaan lisäksi, että EU:n suurempi sitoutuminen voi tuoda etuja myös kaupan, tieteen, tutkimuksen, kulttuurin ja koulutuksen sekä työllisyys- ja sosiaaliasioiden aloilla. 7. Tulevat toimet Ensimmäisen vuoden aikana saatu kokemus on osoittanut, että vuoden 2007 tiedonannossa esitetyt periaatteet ovat oikeita. Aloitteen päätavoitteena on edelleen virkistää alueellista toimintaa ja edistää vakautta ja vaurautta Mustanmeren alueella. Se tarjoaa toiminnalle joustavat, kattavat ja avoimet puitteet, ja se perustuu EU:n ja kaikkien Mustanmeren maiden yhteisiin etuihin. Komissio on tyytyväinen siihen, että Mustanmeren synergiaan osallistuvat maat aikovat jatkaa tällä hetkellä soveltamaansa käytännönläheistä ja hankekeskeistä lähestymistapaansa. Tämän seurauksena on todennäköistä, että ponnisteluja jatketaan vuoden 2007 tiedonannossa ja Kiovan yhteisessä lausunnossa asetettujen tehtävien toteuttamiseksi. Lisäarvoa tuovan vuorovaikutuksen BSEC:n ja muiden alueellisten elinten kanssa odotetaan myös jatkuvan. Kiovassa järjestetyssä ulkoministerikokouksessa ja sen jälkeisinä kuukausina EU:n jäsenvaltiot ja Mustanmeren synergiaan osallistuvat kumppanit ovat tehneet ehdotuksia siitä, kuinka Mustanmeren synergiaan liittyvä yhteistyöprosessi voidaan juurruttaa lujasti pitkäaikaisena hankkeena. Nämä ehdotukset voivat antaa uutta pontta alueelliselle yhteistyölle idässä sijaitsevien Euroopan unionin kumppaneiden kanssa. Komissio aikoo tarkastella näitä ehdotuksia ja viedä niitä aktiivisesti eteenpäin edistääkseen tehokkaampia toimia ja kunnianhimoisempia tavoitteita muun muassa seuraavin tavoin: – Olisi asetettava mitattavissa olevia pitkän aikavälin tavoitteita esimerkiksi liikenteen, ympäristön, energian ja meriturvallisuuden aloilla, jotta toimintaa voitaisiin yhdenmukaistaa enemmän. Tämä edellyttäisi kaikkien Mustanmeren synergiaan osallistuvien maiden tukea. Jokaisessa tapauksessa olisi nimettävä johtajavaltio ja/tai -järjestö, jotta varmistettaisiin asetettujen tavoitteiden saavuttamiseksi kansallisella tai alueellisella tasolla mahdollisesti toteutettavien toimenpiteiden koordinointi. – Hankkeiden toteuttamisen helpottamiseksi voitaisiin perustaa alakohtaisia kumppanuuksia, jotka loisivat puitteet yhteisrahoitukselle (muun muassa naapuruuspolitiikan investointivälineen kautta) ja perustan kansainvälisten rahoituslaitosten osallistumiselle. Näissä kumppanuuksissa kaikki Mustanmeren synergiaan osallistuvat maat tai osa niistä voisi tehdä yhteistyötä eri hankkeissa. Pohjoisen ulottuvuuden kumppanuuksista [14] saadut hyvät kokemukset ovat hyödyllinen esimerkki siitä, kuinka tämä voisi toimia. – Ministerikokouksia olisi järjestettävä konkreettisten tarpeiden mukaan. Joissakin tapauksissa ne voitaisiin järjestää olemassa olevien alakohtaisten kehysten puitteissa (kuten TRACECA tai Baku-aloite) tai ne voisivat noudattaa Kiovan mallia (peräkkäin BSEC-kokousten kanssa joko rajoittamattomalla EU:n osallistumisella tai avoimella troikalla). Ulkoministerikokouksia voitaisiin järjestää prosessin merkittävimpien virstanpylväiden juhlistamiseksi. On esitetty lukuisia muitakin ehdotuksia, joita on syytä tarkastella syvällisemmin, esimerkiksi: – Valko-Venäjän osallistuminen joihinkin synergia-aloitetta koskeviin alakohtaisiin toimiin – Mustanmeren kansalaisyhteiskunnan foorumin perustaminen – akateemisten ja opiskelijaverkostojen vahvistaminen – Eurooppa-opintojen oppilaitoksen perustaminen Mustanmeren alueelle. Komissio on valmis tekemään jäsenvaltioiden ja kaikkien sidosryhmien kanssa yhteistyötä näissä kysymyksissä ja muilla uusilla aloilla, jotka vahvistavat Mustanmeren alueellista yhteistyötä ja jotka – täydentävät kahdenvälistä, räätälöityä yhteistyötä, jota EU harjoittaa kumppaneidensa kanssa Euroopan naapuruuspolitiikan ja alueella sovellettavien politiikkojen puitteissa – ovat kattavia, käsittävät kaikki jäsenvaltiot ja Mustanmeren valtiot – tuovat lisäarvoa. 8. Päätelmä Mustanmeren synergian ensimmäiset tulokset osoittavat tämän EU:n uuden aluepoliittisen välineen käytännöllisyyden ja potentiaalin. Synergia-aloitteen käynnistysvaihe on saatu päätökseen ja sen toteuttaminen on alkanut. Osallistujat suosivat Mustaamerta koskevan pitkän aikavälin yhteistyöprosessin luomista, ja ne ovat jo muotoilleet sen sisältöä ja järjestelyjä koskevia ideoita. Ensimmäisen vuoden aikana saatu kokemus osoittaa myös, että EU:n tukeman Mustanmeren alueellisen yhteistyön kehittäminen on prosessi, joka tapahtuu mutkikkaassa ympäristössä. Kehityksen jatkuminen edellyttää yhä useampien toimijoiden johdonmukaista ja aktiivista osallistumista niin jäsenvaltioiden kuin Mustanmeren kumppaneiden tasolla. Komissio on valmis osallistumaan tähän tärkeään työhön kuten ensimmäisen vuodenkin aikana. LIITE I Mustanmeren maat (...PICT...) LIITE II EY:n tuki Mustanmeren synergiaan osallistuville maille (määrärahat miljoonaa euroa) | 2000–2006 Tacis ja Turkkia koskevat välineet | 2007 ENPI/IPA | 2007 EY:n humanitaarisen avun väline | Kahdenvälinen yhteistyö | | | | Armenia | 44,8 | 24 | | Azerbaidžan | 72,6 | 22 | 1,35 | Georgia | 65 | 28,8 | 2 | Moldova | 86,5 | 45,7 | 3 | Venäjän federaatio | 559 | 13 | 19,45 | Turkki | 1040 | 497,2 | | Ukraina | 501,5 | 144 | | Kahdenvälinen yhteistyö yhteensä | 2369,4 | 774,7 | | | | | | Alueellinen yhteistyö | 962,2 | 62 | | | | | | Yhteensä | 3331,6 | 836,7 | 25,8 | | | | | | | | | [1] KOM(2007) 160 lopullinen, annettu 11.4.2007. [2] Mustanmeren alue (ks. liitteessä oleva kartta) käsittää Kreikan, Bulgarian, Romanian ja Moldovan lännessä, Ukrainan ja Venäjän pohjoisessa, Georgian, Armenian ja Azerbaidžanin idässä sekä Turkin etelässä. Vaikka Armenia, Azerbaidžan, Moldova ja Kreikka eivät sijaitse Mustanmeren rannalla, maiden historia, maantieteellinen läheisyys ja tiiviit kytkökset tekevät niistä kiistattomia Mustanmeren alueellisia toimijoita. [3] Mietintö Mustanmeren aluepoliittisesta lähestymistavasta (2007/2101(INI). [4] RELEX-IV-008 COR. [5] Tonavan ja Mustanmeren alueen maat perustivat DABLAS-työryhmän (Danube-Black Sea Task Force) kannustaakseen strategista keskittymistä vesialan investointeihin. [6] KOM(2007) 575 lopullinen – Euroopan unionin yhdennetty meripolitiikka. [7] TRACECA (TRAnsport Corridor Europe-Caucasus-Central Asia) -ohjelma tarjoaa tukea maantie-, rautatie-, lento- ja meriyhteyksien parantamiseksi. [8] Burgasissa Bulgariassa sijaitseva Mustanmeren rajavalvonnan koordinointi- ja tiedotuskeskus (Black Sea Border Coordination and Information Centre). [9] Armenia, Azerbaidžan, Bulgaria, Georgia, Kreikka, Moldova, Romania, Venäjän federaatio, Turkki ja Ukraina. [10] Turkin osallistumista ohjelmaan rahoitetaan lisäksi liittymistä valmistelevan tukivälineen varoilla. [11] Romanian aloite. [12] BSEC perustettiin vuonna 1992. Järjestön toiminta-ala on asteittain laajentunut alkuperäisestä taloudellisesta yhteistyöstä. Järjestön jäseniä ovat kaikki alaviitteessä 2 luetellut Mustanmeren maat sekä Albania ja Serbia. [13] Venäjän federaatio ei osallistunut yhteisestä lausunnosta käytyihin keskusteluihin, koska se kannatti EU-BSEC-lausuntoa. Venäjän federaatio kuitenkin korosti tukevansa yhteisen lausunnon sisältämää EU:n suurempaa roolia. Sen vuoksi se ei vastustanut asiakirjan hyväksymistä. [14] Pohjoisen ulottuvuuden kumppanuuksissa valitaan ja rahoitetaan hankkeita, joilla pyritään saavuttamaan yhdessä asetetut tavoitteet tätä tarkoitusta varten osoitetuilla varoilla. --------------------------------------------------